ছাত্রী ধর্ষণের প্রতিবাদে উত্তাল ঢাকা বিশ্ববিদ্যালয়
ধর্ষণের আলামত মিলেছে বলে জানিয়েছেন চিকিৎসকগণ। তারা জানান, ছাত্রীর পরিস্থিতি আশংকা মুক্ত।
আবারও উত্তাল হয়ে উঠেছে ঢাকা বিশ্ববিদ্যালয় ক্যাম্পাস, আন্দোলনে নেমেছেন শিক্ষার্থীরা। রোববার সন্ধ্যায় ঢাকা বিশ্ববিদ্যালয়ের একজন ছাত্রী ধর্ষণের শিকার হয়ে বর্তমানে ঢাকা মেডিকেল কলেজ হাসপাতালে চিকিৎসাধীন। তার চিকিৎসায় মেডিকেল বোর্ড গঠিত হয়েছে। ছাত্রীর নাম-পরিচয় কোন কিছুই প্রকাশ করা হয়নি। গতকাল সন্ধ্যায় বিশ্ববিদ্যালয়ের গাড়ি থেকে নেমে বান্ধবীর বাসায় যাবার সময় ঢাকার কুর্মিটোলায় ধর্ষণের শিকার হন এই ছাত্রী। ছাত্রীর বাবা থানায় মামলা করেছেন। ধর্ষণের আলামত মিলেছে বলে জানিয়েছেন চিকিৎসকগণ। তারা জানান, ছাত্রীর পরিস্থিতি আশংকা মুক্ত। সোমবার পুলিশের বিভিন্ন বিভাগ আলামত সংগ্রহসহ বিভিন্ন পর্যায়ের কাজ করছেন। এখনও পর্যন্ত কাউকে সনাক্ত করা যায়নি। ধর্ষণের ঘটনায় সোমবার ছাত্রলীগ, ছাত্রদল, ১২টি ছাত্র সংগঠনের সমন্বয়ে গঠিত সন্ত্রাস বিরোধী ছাত্র ঐক্য ও সাধারণ শিক্ষার্থীরা ক্যাম্পাসে দিনভর বিক্ষোভ ও মানববন্ধন করেছেন। শিক্ষার্থীরা ৪৮ ঘণ্টার মধ্যে দায়ীদের গ্রেফতার এবং দৃষ্টান্তমূলক শাস্তির দাবি করেছেন। ছাত্ররা ঢাকার শাহবাগ ও এয়ারপোর্ট রোডে কিছু সময়ের জন্য সড়ক অবরোধ করেন। ঢাকা বিশ্ববিদ্যালয়ে উপাচার্য ঘটনার যথাযথ বিচারের আশ্বাস দিয়েছেন। স্বরাষ্ট্রমন্ত্রী দ্রুত ব্যবস্থা গ্রহণের কথা জানিয়েছেন। ঢাকা সংবাদদাতা আমীর খসরুর প্রতিবেদন।